|  |  |
| --- | --- |
| **Συμπτυγμένη εφαρμογή και μεταποίηση αρχικού σεναρίου του ΠΡΩΤΕΑ**  **«Αρχή αναρχίας εστί»**  **Δημιουργός: Μαγδαληνή Πρεβεζάνου** | |
| **Διδακτική Ενότητα** | **Β΄ Λυκείου**   * Σοφοκλέους *Αντιγόνη* - Γενικής Παιδείας Στίχοι 635-780 (από το πρωτότυπο) |
| **Αρχικό σενάριο**  (±7 ώρες**)** | Στο αρχικό σενάριο οι μαθητές/τριες καλούνται να αναλάβουν συγκεκριμένους ρόλους σε ομάδες (μίμηση ρόλων) και να φέρουν εις πέρας εργασίες που τους ανατίθενται με βάση φύλλα εργασίας. Στο πλαίσιο αυτό, οι μαθητές/τριες:   * εξοικειώνονται σε ιδεολογικό επίπεδο με τις έννοιες της αναρχίας και της πειθαρχίας και με τις παιδαγωγικές αντιλήψεις της εποχής, τις οποίες συνδέουν με τις συγκεκριμένες κοινωνικοπολιτικές συνθήκες. * αναγνωρίζουν το κειμενικό είδος του γνωμικού. * σκιαγραφούν το γλωσσικό προφίλ του Κρέοντα και κατανοούν την αιτιώδη σχέση λέξεως και ήθους. * παράγουν κείμενα σε μορφή αποδεικτικού δοκιμίου (η Αντιγόνη ως διαχρονικό σύμβολο επαναστατικότητας), αλλά και κείμενα επιχειρηματολογίας (υπέρ και κατά της αναρχίας). * σε παιχνίδι ρόλων υποδύονται διαφορετικούς ρόλους (πατέρα-πατριάρχη / γιου που διεκδικεί τη χειραφέτησή του, άντρα-εξουσιαστή / φεμινίστριας) και παράγουν διαφορετικά είδη λόγων. * αναδομούν συντακτικά το κείμενοβάζοντας σε μια λογική σειρά τους όρους της κάθε πρότασης (Υ-Ρ-Α/Κ) και αναζητούν τον ειδικό συντακτικό ρόλο των επιθέτων και των απαρεμφάτων. * έρχονται σε επαφή με μεταφορές του αρχαιοελληνικού κειμένου στο θέατρο και τον κινηματογράφο. * συνειδητοποιούν τη διαχρονικότητα του θέματος του χάσματος των γενεών (διασκευή της σκηνής Κρέοντα – Αίμονα σε συγχρονικό πλαίσιο). |
| **Πρόταση** | Αφόρμηση για την παρούσα πρόταση αποτελεί μία από τις εργασίες που προτείνει η συγγραφέας του σεναρίου. Σύμφωνα με αυτήν, οι μαθητές/τριες καλούνται να σκιαγραφήσουν το **γλωσσικό προφίλ** του Κρέοντα, να επιχειρηματολογήσουν πάνω στη σχέση ***λέξεως*** και ***ήθους*** (γλώσσας και χαρακτήρα, ψυχολογίας κλπ.) και να εξοικειωθούν με τα χαρακτηριστικά γνωρίσματα της γλώσσας της εξουσίας. Η παρούσα διδακτική ενότητα προσφέρεται, όμως, και για μελέτη του κειμενικού είδους του **αποφθέγματος**. Μπορούμε να εστιάσουμε στα γνωμικά που συναντάμε στους συγκεκριμένους στίχους αλλά και σε άλλα έργα της αρχαίας ελληνικής γραμματείας, όπως στον *Επιτάφιο* του Θουκυδίδη, που ανήκει επίσης στα γνωστικά αντικείμενα της Β΄Λυκείου. Ενδεικτικά προτείνονται:  Σοφοκλέους *Αντιγόνη*  *ψυχρὸν παραγκάλισμα τοῦτο γίγνεται, γυνὴ κακὴ ξύνευνος ἐν δόμοις* (650-651)  *Ἐν τοῖς γὰρ οἰκείοισιν ὅστις ἔστ᾽ ἀνὴρ χρηστός, φανεῖται κἀν πόλει δίκαιος ὤν* (661-662)  *Ἀναρχίας δὲ μεῖζον οὐκ ἔστιν κακόν* (672)  Θουκυδίδη *Επιτάφιος*  *Φιλοκαλοῦμέν τε γὰρ μετ' εὐτελείας καὶ φιλοσοφοῦμεν ἄνευ μαλακίας* (40)  *ἀνδρῶν γὰρ ἐπιφανῶν πᾶσα γῆ τάφος* (43) |
| **Σκεπτικό-Στόχοι** | **Γνώσεις για τον κόσμο**   * αναγνώριση των αρνητικών χαρακτηριστικών της **αναρχίας** * επαφή με το θέμα της **σύγκρουσης** των δύο γενεών * προβληματισμός σχετικά με τον **αυταρχισμό** της εξουσίας * καλλιέργεια **κριτικής στάσης** απέναντι σε διαφορετικές μορφές εξουσίας   **Γνώσεις για τη γλώσσα**  ↘ συνειδητοποίηση της γλωσσικής ποικιλότητας  ↘ σύνδεση των **γλωσσικών επιλογών** ενός ομιλητή (*λέξις*) με την οπτική γωνία που υιοθετεί απέναντι στα γεγονότα, τον χαρακτήρα και τον σκοπό του (*ήθος*). Στο πλαίσιο αυτό, προτείνεται η αξιοποίηση της **Εισαγωγής** του σχολικού βιβλίου, όπου γίνεται λόγος για τα ***κατά ποιόν*** μέρη της τραγωδίας (σελ. 14).  ↘ αναγνώριση των γλωσσικών χαρακτηριστικών του **λόγου της εξουσίας**.  ↘ εξοικείωση με τη γλωσσική δομή των **φράσεων**-**γνωμικών** και με τη λειτουργία τους στον λόγο.  ↘ εξοικείωση με τους μηχανισμούς της παραγωγής και της σύνθεσης μέσα από τον εντοπισμό λέξεων και όρων της αρχαίας ελληνικής που σημαίνουν «αρχή, εξουσία, υποταγή, πειθαρχία, αναρχία» και τον σχηματισμό **οικογενειών λέξεων** παράγωγων/σύνθετων στα νέα ελληνικά (αναζήτηση στα Λεξικά της Πύλης για τη Νεοελληνική Γλώσσα).  **Γραμματισμοί**  Επιδιώκεται η λειτουργική κατάκτηση των γλωσσικών γνωρισμάτων του **εξουσιαστικού λόγου** και του κειμενικού είδους του **αποφθέγματος**.   * **Γλωσσικά γνωρίσματα του εξουσιαστικού λόγου:**   ↘ Λεκτικός πληθωρισμός (πλεονασμoί, κατάχρηση συνωνύμων)  ↘ Διατύπωση βεβαιωτική, δεοντολογική, θαυμαστική  ↘ Χρήση λέξεων και εννοιών με αξιακό φορτίο  ↘ Έντονη συναισθηματική φόρτιση  ↘ Μεγαλοστομία, πομπώδες ύφος  ↘ Κυριαρχία ονοματικού λόγου  ↘ Δογματισμός, αυταπόδεικτες αλήθειες  ↘ Σκόπιμη αοριστία και ασάφεια  ↘ Τρόποι πειθούς: επίκληση στο συναίσθημα /στο ήθος του πομπού /στην αυθεντία, επίθεση στο ήθος του αντίπαλου.   * **Διαθεματική σύνδεση** με το μάθημα της **Νεοελληνικής Γλώσσας** της **Γ΄ Λυκείου** και την ενότητα «Η πειθώ στον πολιτικό λόγο» (σελ. 64-79), όπου γίνεται λόγος για τα χαρακτηριστικά της «γλώσσας της εξουσίας».   **Εναλλακτικά:**   * **Διαθεματική σύνδεση** με το μάθημα της **Νεοελληνικής Γλώσσας** της **Α΄ Λυκείου** και τις ενότητες «Τα όρια της γλώσσας» (υποενότητα «Η παντοδυναμία της») και «Κοινωνικές γλωσσικές ποικιλίες» (υποενότητες «Γλώσσα και ηλικία», «Γλώσσα και φύλο») * **Κειμενικά είδη:** * Το **απόφθεγμα** ως είδος λόγου (με βάση τα αποφθέγματα της συγκεκριμένης ενότητας αλλά και άλλες φράσεις αποφθεγματικού χαρακτήρα της αρχαίας ελληνικής):   ↘ Ευσύνοπτη μορφή  ↘ Πυκνότητα λόγου (ελλειπτική διατύπωση, συχνή απουσία ρήματος)  ↘ Λιτή διατύπωση  ↘ Ηθικοδιδακτικό περιεχόμενο  ↘ Δεοντολογικός χαρακτήρας  ↘ Προτρεπτικός ή αποτρεπτικός χαρακτήρας (προτρεπτική/ αποτρεπτική Υποτακτική, Προστακτική, Ευκτική)  ↘ Καθολικό κύρος και διαχρονική ισχύς  ↘ Τρόποι πειθούς: επίκληση στην αυθεντία   * **Παραγωγή γραπτού λόγου**   ↘ Σύνταξη **παραγράφου** με **σύγκριση-αντίθεση** αναφορικά με τις έννοιες της πειθαρχίας-αναρχίας.  **Εναλλακτικά:**  ↘ Σύνταξη **παραγράφου** με **αιτιολόγηση** όπου θα αναλύεται η λαϊκή ρήση: «Η γλώσσα κόκκαλα δεν έχει και κόκκαλα τσακίζει» |
| **Διδακτικές πρακτικές** | * Ανακαλυπτική, **διερευνητική** μάθηση * **Μαθητοκεντρικό μοντέλο** διδασκαλίας * **Ομαδοσυνεργατικό πλαίσιο** * **Διαθεματικότητα** |
| **Μαθητικές ταυτότητες** | * Συνεργατικές δεξιότητες * Υιοθέτηση κριτικής στάσης * Ικανότητα ανάπτυξης επιχειρημάτων για την τεκμηρίωση μιας άποψης |
| **Χώρος** | * Εντός σχολείου |
| **Χρονική διάρκεια** | * 3 διδακτικές ώρες |